مسجد مشربہ ام ابراہیم

مسجد مشربہ ام ابراہیم ، ابن زبالة نے اور ان کے واسطے سے یحییٰ نے، نیز ابن شبہ نے ابو غسان کے واسطے سے ابن ابی یحییٰ بن محمد بن ثابت سے روایت کیا کہ نبی کریم ﷺ نے امِّ ابراہیم کے مشربہ (بالاخانے) میں نماز ادا فرمائی۔
 نام رکھنے کی وجہ 
اس مسجد کو "مشربة أمِّ إبراهيم" کہنے کی وجہ یہ ہے کہ سیدہ ماریہ قبطیہؓ نے اسی جگہ نبی کریم ﷺ کے فرزند سیدنا ابراہیم کو جنم دیا تھا۔ جب انھیں دردِ زہ ہوا، تو انھوں نے اس مشربہ (کمرے) کی ایک لکڑی کو پکڑ لیا تھا۔
مشربة کا مطلب باغ بھی ہوتا ہے اور بعض مؤرخین کا خیال ہے کہ یہ باغ سیدہ ماریہ قبطیہؓ کی ملکیت تھا۔ یہ مسجد مدینہ کے علاقے عوالی میں ایک بلند عمارت (أطم) میں واقع تھی، جسے لبن (کچی اینٹوں) کی دیواروں سے گھیر دیا گیا تھا اور یہ کھجور کے درختوں کے درمیان تھی۔

مشربة کا مطلب ایک الگ تھلگ کمرہ بھی ہوتا ہے۔ مجد الدین کے مطابق، یہ مشربة بنو قریظہ کے شمال میں، حَرَّہ شرقیہ کے قریب، ایک جگہ پر تھی جسے "الدشت" یا "الدشیت" کہا جاتا تھا۔ یہ کھجوروں کے ایک باغ میں تھا، جو بنی قاسم بن ادریس بن جعفر کے اشراف خاندان کے زیرِ ملکیت تھا، جنہیں "القواسم" کہا جاتا تھا، کیونکہ آل شعیب بن جماز انہی میں سے تھے۔
یہ جگہ بنو حارث بن خزرج کے محلے کے قریب تھی، جہاں سیدنا ابو بکر صدیقؓ اپنی زوجہ حبیبہ بنت خارجہ کے ساتھ رہائش پزیر تھے اور یہ ان کی ملکیت میں آنے سے پہلے ان کی رہائش گاہ تھی۔
آج کے دور میں یہ مسجد اور مشربة ایک دیوار سے گھری ہوئی ہے اور اس کے اندر "مقبرہ العوالی" واقع ہے، جو معروف قبرستان ہے۔أحمد ياسين الخياري، تاريخ معالم المدينة المنورة قديماً وحديثاً، ط1، شركة دار العلم، جدة، 1410هـ/1990م، ص121-122.

 مشربة أمِّ إبراهيم کی اصل 
یہ باغ مخیرِیق بن نُضَیر کے ان باغات میں سے ایک تھا، جو انھوں نے غزوۂ اُحد میں شریک ہونے سے قبل وصیت کے طور پر نبی کریم ﷺ کے لیے وقف کر دیے تھے۔ وہ اسی جنگ میں شہید ہو گئے تھے۔
ابن ہشام کی سیرت النبی ﷺ میں ابن اسحاق کے حوالے سے بیان ہے کہ:
مخیرِیق، جو بنی ثعلبہ بن الغطیون میں سے تھے، غزوۂ اُحد کے دن اپنی قوم (یہودیوں) سے مخاطب ہو کر کہنے لگے:
"اے یہود کے گروہ! خدا کی قسم، تم جانتے ہو کہ محمد (ﷺ) کی مدد کرنا تم پر حق ہے۔"*
یہودیوں نے جواب دیا: "آج تو ہفتے کا دن ہے (یعنی ہمیں قتال کی اجازت نہیں)۔"
مخیرِیق نے کہا: "آج ہمارے لیے کوئی سبت (ہفتہ) نہیں!" پھر انھوں نے اپنا اسلحہ اٹھایا اور نبی کریم ﷺ کے ساتھ جنگ میں شامل ہو گئے، یہاں تک کہ شہید ہو گئے۔

انھوں نے وصیت کی تھی: "اگر میں مارا جاؤں تو میری تمام جائداد محمد (ﷺ) کی ہوگی، وہ اس میں جو چاہیں تصرف فرمائیں۔"
چنانچہ یہ باغ بھی اسی وقف شدہ جائداد کا حصہ تھا، جو نبی کریم ﷺ کی ملکیت میں آ گیا۔
نبی اکرم ﷺ نے ان کے بارے میں فرمایا:
"مخیرِیق بہترین یہودی تھا۔"سيرة ابن هشام 2 / 29 - تاريخ المدينة 1 / 172

 مشربة أمِّ إبراهيم کا مقام 
یہ مشربة مدینہ منورہ کے عوالی علاقے میں واقع تھی۔ اگر شارع العوالی پر مستشفى الزهراء الخاصّ (الزہراء اسپتال) سے آگے بڑھا جائے، تو بائیں جانب وہ سڑک آتی ہے جو مستشفى المدينة الوطني (مدینہ نیشنل اسپتال) کی طرف جاتی ہے۔ یہ مقام مستشفى الزهراء سے تقریباً 700 میٹر کے فاصلے پر ہے۔
اگر مسجد الفقیر سے عوالی کی طرف جایا جائے، تو دائیں طرف جانے والی سڑک سے وہاں پہنچا جا سکتا ہے۔
یہ جگہ ایک بڑے سرخ اینٹوں کے دیوار والے دروازے کے سامنے واقع ہے، جس پر "إنتاج الميمني للطوب الأحمر" (المیمنی ریڈ برِک پروڈکشن) لکھا ہوا ہے۔ مشربة کا دروازہ سبز رنگ کا ہے اور اس کے اندر ایک بلند ٹیلہ (ربوہ) نظر آتا ہے، جو اصل مشربة کی جگہ ہے۔
 عمارت کی تفصیلات 

یہ پتھروں سے بنی ہوئی ایک کمرہ نما جگہ تھی، جس کے نیچے سیڑھیاں تھیں، جو ایک کنویں تک جاتی تھیں، جہاں پانی موجود تھا۔ تقریباً چھ سال پہلے، یہ کمرہ منہدم کر دیا گیا اور اس کے پرانے لکڑی کے دروازے کی جگہ لوہے کا دروازہ لگا دیا گیا۔ آج کل یہاں جانا آسان نہیں، کیونکہ یہ جگہ علاقے کے لوگوں کے لیے مخصوص قبرستان کے طور پر استعمال ہو رہی ہے۔الدُرّ الثمين ص149

 تاریخی حیثیت 
سیدہ ماریہ قبطیہؓ اسی باغ میں رہائش پزیر تھیں اور یہیں انھوں نے نبی کریم ﷺ کے فرزند سیدنا ابراہیم کو جنم دیا۔
کتاب "الدُرّ الثمين" میں آتا ہے کہ:
"نبی کریم ﷺ نے مشربة أمِّ إبراهيم میں نماز ادا فرمائی، جب وہ اپنی لونڈی، زوجہ اور فرزندِ ارجمند حضرت ابراہیم کی والدہ، سیدہ ماریہ قبطیہؓ سے ملاقات کے لیے تشریف لاتے تھے۔"عمدة الأخبار: ص171; والدُرّ الثمين: ص149.
حضرت عمر بن عبد العزیزؒ کے مدینہ کے گورنر ہونے کے دوران، اسی مقام پر مسجد تعمیر کی گئی، جہاں نبی کریم ﷺ نے نماز پڑھی تھی۔

یہ مقام قدیم زمانے میں "الدشت" یا "الدشیت" کہلاتا تھا اور یہ بنی قاسم کے قواسم اشراف کے کھجوروں کے باغات میں واقع تھا۔ یہ بنی قاسم بن جعفر کی نسبت سے آل شعیب بن جماز کے زیرِ ملکیت تھا۔معالم تاريخ المدينة: ص121 ، مجلة ميقات الحج

 حوالہ جات 

زمرہ:مدینہ منورہ کی تاریخی مساجد
زمرہ:ویکی ڈیٹا والے صفحات